Forslag til EUROPA-PARLAMENTETS OG RÅDETS DIREKTIV om ændring af direktiv 2004/40/EF om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (elektromagnetiske felter) (18. særdirektiv i henhold til artikel 16, stk. 1, i direktiv 89/391/EØF) /* KOM/2012/015 endelig - 2012/0003 (COD) */





BEGRUNDELSE 1. BAGGRUND FOR FORSLAGET 1.1. Begrundelse og formål Nærværende forslag har til formål at forlænge fristen for gennemførelse af Europa-Parlamentets og Rådets direktiv 2004/40/EF af 29. april 2004 om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (elektromagnetiske felter) (18. særdirektiv i henhold til artikel 16, stk. 1, i direktiv 89/391/EØF)[1] til den 30. april 2014. I 2006 gjorde medicinske kredse Kommissionen opmærksom på deres betænkeligheder ved at iværksætte dette direktiv, idet de fremførte, at eksponeringsgrænseværdierne heri ville medføre en urimelig begrænsning i brugen og udviklingen af anvendelser af medicinsk magnetisk resonans (MR), der i dag betragtes som et uundværligt hjælpemiddel til diagnosticering og behandling af flere sygdomme. Andre erhvervssektorer har efterfølgende udtrykt betænkeligheder ved direktivets konsekvenser for deres aktiviteter. Som reaktion herpå har Kommissionen truffet en række foranstaltninger. For at Kommissionen kunne foretage en tilbundsgående konsekvensanalyse og fremsætte forslag til ændringer, blev fristen for gennemførelse af direktivet forlænget fra den 30. april 2008 til den 30. april 2012 ved Europa-Parlamentets og Rådets direktiv 2008/46/EF af 23. april 2008 om ændring af direktiv 2004/40/EF om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (elektromagnetiske felter)[2]. Kommissionen undersøgte situationen grundigt, idet den gennemgik de seneste videnskabelige undersøgelser, herunder den undersøgelse, Kommissionen selv havde iværksat, vedrørende de eventuelle negative følger af de i direktivet fastsatte eksponeringsgrænseværdier for medicinsk anvendelse af MR-billeddannelsesteknikker. Efter et betydeligt antal høringer af berørte parter og under behørig hensyntagen til de seneste videnskabelige henstillinger[3] vedtog Kommissionen den 14. juni 2011 et forslag (KOM (2011) 348) til et nyt direktiv for at ændre og afløse direktiv 2004/40/EF med henblik på at sikre et højt niveau for beskyttelse af arbejdstagernes sundhed og sikkerhed og samtidig gøre det muligt at opretholde og videreudvikle de medicinske og andre industrielle aktiviteter, der anvender elektromagnetiske felter. Vedtagelsen blev forsinket, hovedsagelig fordi de nye internationale henstillinger vedrørende arbejdstagernes og den almene befolknings eksponering for elektromagnetiske felter først blev offentliggjort i december 2010 og ikke, som forventet, i 2009. Herudover er formålet med forslaget (KOM(2011) 348) at ajourføre og forbedre et betydeligt antal af de øvrige bestemmelser i direktiv 2004/40/EF; det indfører også nogle nye elementer for at gøre det nemmere for arbejdsgiverne, især små virksomheder, at iværksætte foranstaltningerne. Da Kommissionens forslag var blevet vedtaget, gik Europa-Parlamentet og Rådet straks i gang med at arbejde på at få ændret direktiv 2004/40/EF inden den 30. april 2012. Men på grund af · emnets tekniske kompleksitet, der kræver lange drøftelser med nationale eksperter, og · de indbyrdes stærkt afvigende holdninger til nogle af forslagets centrale bestemmelser bliver Europa-Parlamentet og Rådet sandsynligvis ikke færdige med vedtagelsesproceduren inden den 30. april 2012. Under disse omstændigheder er det nødvendigt med et nyt direktiv, hvorved fristen for gennemførelse af direktiv 2004/40/EF forlænges for anden gang. Det skal forhindres, at der opstår en meget usikker juridisk situation efter den 30. april 2012, som er sidste frist for gennemførelse af det eksisterende direktiv 2004/40/EF i alle medlemsstater, hvis der ikke træffes yderligere foranstaltninger. Denne retsusikkerhed ville få to konsekvenser: – Kommissionen ville i princippet skulle anlægge traktatbrudssøgsmål for manglende meddelelse af gennemførelsesforanstaltninger mod de medlemsstater, der måtte have undladt at gennemføre direktivet – direktiv 2004/40/EF ville få direkte vertikal virkning i alle medlemsstaters nationale ret, og borgerne kunne anlægge sag mod deres regering for ikke at have gennemført direktivet. Det anses for passende at forlænge gennemførelsesfristen med to år for at give Europa-Parlamentet og Rådet tilstrækkelig tid til at drøfte og nå frem til et kompromis om Kommissionens forslag til et nyt direktiv (KOM(2011) 348), der har til formål at ajourføre og forbedre bestemmelserne i direktiv 2004/40/EF og samtidig ophæve og afløse det tidligere direktiv. 1.2. Direktiv 2004/40/EF Direktiv 2004/40/EF er det 18. særdirektiv i henhold til artikel 16, stk. 1, i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet. Det omhandler de kortvarige sundhedsskadelige virkninger for arbejdstagere, der eksponeres for elektromagnetiske felter i forbindelse med arbejdet. Direktivets bestemmelser er "minimumskrav", således at de enkelte medlemsstater kan indføre strengere bestemmelser. Direktivet indeholder grænseværdier for eksponering for tidsvarierende elektriske, magnetiske og elektromagnetiske felter med frekvenser fra 0 til 300 GHz[4]. Ingen arbejdstager må udsættes for værdier, som overstiger disse grænser, der er baseret på sundhedsvirkninger og biologiske overvejelser. I direktivet er der desuden fastsat aktionsværdier for tidsvarierende og statiske felter. Disse værdier er direkte målelige parametre, hvorved arbejdsgiveren skal træffe en eller flere af de i direktivet omhandlede foranstaltninger. Overholdelse af disse aktionsværdier sikrer, at de relevante eksponeringsgrænseværdier overholdes. Direktivets grænseværdier er fastsat på grundlag af 1998-retningslinjerne fra ICNIRP, som er den institution, der er internationalt anerkendt som myndighed inden for vurdering af sundhedsvirkningerne af denne form for stråling. ICNIRP arbejder tæt sammen med internationale organisationer som WHO, ILO, IRPA, ISO, Cenelec, IEC, CIE og IEEE. Direktivet bygger på den forebyggelsesfilosofi, der er beskrevet mere generelt i rammedirektiv 89/391/EØF: – beskyttelse af alle arbejdstagere, uanset erhvervssektor, således at arbejdstagere, der eksponeres for de samme risici, har samme ret til beskyttelse – det påhviler arbejdsgiverne at påvise og vurdere risici – konstaterede risici fjernes, eller når dette ikke er muligt, begrænses til et minimum – specifik underretning, vejledning og høring af de berørte arbejdstagere – relevant helbredskontrol. Direktivet finder anvendelse i alle erhvervssektorer uden undtagelse og skal være gennemført i den nationale lovgivning senest den 30. april 2012, medmindre der træffes yderligere foranstaltninger. Under de drøftelser, der gik forud for vedtagelsen, blev specielt MR-billeddannelse drøftet indgående i både Rådet og Europa-Parlamentet. Nationale eksperter fra institutioner som National Radiation Protection Board (NRPB, Det Forenede Kongerige), Institut national de recherche et de sécurité (INRS, Frankrig) Finlands institut for arbejdsmedicin (FIOH) og Tysklands Bundesamt für Strahlenschutz (BfS) ydede teknisk bistand ved forhandlingerne i Rådet. Formandskabet for Rådet indhentede ved flere lejligheder udtalelse fra ICNIRP. Da der ikke kunne konstateres uønskede virkninger, vedtog Europa-Parlamentet og Rådet direktivet med visse ændringer i de værdier, Kommissionen oprindeligt havde foreslået. Som en af disse ændringer blev der ikke fastsat nogen eksponeringsgrænseværdi for statiske magnetfelter, som er en vigtig bestanddel af MR-billeddannelse, fordi denne værdi var under revision for at tage højde for de seneste videnskabelige resultater, der først forelå på tidspunktet for direktivets vedtagelse. 1.3. Forslag til nyt direktiv (KOM(2011) 348) Formålet med ovennævnte forslag er at ajourføre og forbedre bestemmelserne i direktiv 2004/40/EF, idet det ophæves og afløses af et nyt direktiv. I forslaget er en række vigtige principper og bestemmelser fra direktiv 2004/40/EF bibeholdt. De vigtigste af de ændringer, der indføres ved forslaget, idet der tages højde for de seneste videnskabelige resultater på området, er: – klarere definitioner, navnlig af sundhedsskadelige virkninger (artikel 2 i direktiv 2004/40/EF) – medtagelse af et revideret system for grænse- og referenceværdier, som er forskellige fra de gældende grænseværdier og aktionsværdier for området 0 til 100 kHz (dette berører artikel 2 og 3 i direktiv 2004/40/EF samt bilaget hertil) – indførelse af indikatorer for at gøre det nemmere at foretage målinger og beregninger (artikel 3, stk. 3) og vejlede om, hvordan man tager hensyn til måleusikkerhed. Lovgivningen om produktsikkerhed, som er fastsat i direktiv 1999/5/EF og 2006/95/EF, sikrer, at befolkningen, herunder arbejdstagerne, ikke eksponeres for niveauer, som ligger over dem, der er fastsat ved henstilling 1999/519/EF, forudsat at produkterne anvendes efter hensigten. Da de niveauer, der er fastsat for den almene befolkning, er lavere end niveauerne for arbejdstagerne og også omfatter beskyttelse mod langsigtede virkninger, sikrer overholdelse af disse direktiver tilstrækkelig beskyttelse i disse situationer – indførelse af en vis vejledning for at sikre forenklede, men mere effektive risikovurderinger (artikel 4) med henblik på at lette evalueringsarbejdet og reducere SMV'ernes byrde – indførelse af begrænset, men passende fleksibilitet ved at foreslå en kontrolleret ramme for begrænsede undtagelser for så vidt angår aktions- og grænseværdier i industrien. I forslaget indgår to specifikke undtagelser, en for anvendelser af medicinsk MR, og en anden for de væbnede styrker. I særlige situationer gælder en tredje undtagelse, som er underlagt streng kontrol, kræver tilladelse fra medlemsstaternes side og er genstand for efterfølgende evaluering. Medlemsstaterne skal meddele Kommissionen, hvilke tilladelser de har givet. Disse tre undtagelser, der er resultatet af intense høringer med alle berørte parter, og hvis rækkevidde er klart afgrænset, sikrer et højt niveau for beskyttelse af arbejdstagernes sundhed og sikkerhed, samtidig med at de ikke hæmmer aktiviteterne på det medicinske og industrielle område unødigt – medtagelse af en begrundelse for helbredskontrol (artikel 8) – særlig opmærksomhed på medicinske anvendelser af MR og relaterede aktiviteter – bestemmelser om supplerende, ikke-bindende foranstaltninger som f.eks. en ikke-bindende praktisk vejledning. 2. HØRING AF INTERESSEREDE PARTER OG KONSEKVENSANALYSE 2.1. Høring af interesserede parter Høring af Det Rådgivende Udvalg for Sikkerhed og Sundhed på Arbejdspladsen Repræsentanterne for arbejdsmarkedets parter og repræsentanterne for de 27 medlemsstaters regeringer, forsamlet til plenarmødet i Det Rådgivende Udvalg for Sikkerhed og Sundhed på arbejdspladsen den 1. december 2011, udtalte sig til fordel for en forlængelse af fristen for gennemførelse af direktiv 2004/40/EF i medlemsstaternes nationale ret for at undgå en situation med retsusikkerhed efter den 30. april 2012 og give Europa-Parlamentet og Rådet tilstrækkelig tid til at nå frem til et kompromis om Kommissionens forslag (KOM(2011) 348). Høring af arbejdsmarkedets parter på EU-plan I betragtning af arten af forslaget, som kun ændrer fristen for gennemførelse af direktivet og ikke dets indhold, og efter høring af Kommissionens Juridiske Tjeneste og Generalsekretariat blev det besluttet, at en formel høring af arbejdsmarkedets parter på EU-plan i overensstemmelse med artikel 154 i traktaten om Den Europæiske Unions funktionsmåde ikke var nødvendig i dette tilfælde. De tværfaglige arbejdsmarkedsparter på EU-plan er dog blevet underrettet om forslaget ved brev fra kommissær László Andor og opfordret til at indsende bemærkninger. 2.2. Fremsendelse af forslaget til de nationale parlamenter Udkast til lovgivningsmæssige retsakter, herunder forslag fra Kommissionen, der er sendt til Europa-Parlamentet og Rådet, skal fremsendes til de nationale parlamenter i overensstemmelse med protokollen om de nationale parlamenters rolle i Den Europæiske Union (protokol nr. 1), der er knyttet som bilag til traktaterne. I henhold til artikel 4 i protokollen skal der forløbe en periode på otte uger mellem det tidspunkt, hvor et udkast til lovgivningsmæssig retsakt stilles til rådighed for de nationale parlamenter, og det tidspunkt, hvor det sættes på Rådets foreløbige dagsorden med henblik på vedtagelse eller vedtagelse af en holdning inden for rammerne af en lovgivningsprocedure. Denne frist kan dog i henhold til artikel 4 fraviges i tilfælde af en sags hastende karakter, som skal begrundes i retsakten eller Rådets holdning. Europa-Parlamentets og Rådets vedtagelse af dette forslag må betragtes som en absolut hastesag af ovenfor beskrevne grunde, der kan opsummeres som følger. Kommissionens forslag (KOM(2011) 348), der i øjeblikket drøftes i Europa-Parlamentet og Rådet, har til formål inden den 30. april 2012 at ajourføre og forbedre bestemmelserne i direktiv 2004/40/EF og samtidig at ophæve og afløse det. I afventning af vedtagelsen af det nye ajourførte direktiv på grundlag af ovennævnte forslag har langt de fleste medlemsstater derfor ikke gennemført direktiv 2004/40/EF. I betragtning af emnets kompleksitet og de indbyrdes stærkt afvigende holdninger i Rådet forekommer det umuligt, at Europa-Parlamentet og Rådet skulle blive færdige med vedtagelsesproceduren inden den 30. april 2012. Dette forslag, der alene har til formål at forlænge gennemførelsesfristen for direktiv 2004/40/EF med to år, skal derfor vedtages som en hastesag inden for den meget korte tid, der er tilbage. Hvis forslaget ikke vedtages senest den 30. april 2012, kan det få negative retlige konsekvenser for den nationale ret i de medlemsstater, der måtte have undladt at gennemføre direktivet (jf. punkt 1.1 ovenfor). 2.3. Konsekvensanalyse I betragtning af at forslaget er af hastende karakter og kun får begrænsede virkninger, er det ikke ledsaget af en særskilt konsekvensanalyse. Hvis man ikke foretog sig noget på nuværende tidspunkt, ville det tvinge det store flertal af medlemsstater, der endnu ikke har gennemført direktiv 2004/40/EF i deres nationale ret, til på meget kort tid, nemlig inden den 30. april, der er den nuværende frist, at gennemføre og håndhæve direktivet, hvilket kan få alvorlige følger for kontinuiteten i de sundhedstjenester, der anvender MR-billeddannelse. Visse industrielle aktiviteter kunne også blive negativt påvirket heraf. I medlemsstater, som måtte have undladt at gennemføre direktivet inden fristen, ville der opstå en meget usikker juridisk situation. I henhold til princippet om EU-direktivers direkte vertikale virkning, som Domstolen har fastslået, kunne borgerne indklage deres land for de nationale domstole for ikke at have gennemført direktivet. Herudover ville Kommissionen i princippet skulle anlægge traktatbrudssøgsmål mod de pågældende medlemsstater for manglende meddelelse af gennemførelsesforanstaltninger. En forlængelse af gennemførelsesfristen gør det muligt at undgå, at man på urimelig måde lægger hindringer i vejen for anvendelsen af MR-billeddannelse eller andre industrielle aktiviteter. Samtidig vil forlængelsen af fristen give tilstrækkelig tid til at ajourføre og forbedre direktivet, bl.a. eksponeringsgrænseværdierne, ved hjælp af et nyt direktiv baseret på Kommissionens forslag (KOM(2011) 348). Dette vil under inddragelse af ny videnskabelig viden sikre et højt beskyttelsesniveau for arbejdstagerne og kontinuitet i de økonomiske aktiviteter. Den foreslåede ændring vedrører kun medlemsstaternes forpligtelse til at gennemføre direktivet senest den 30. april 2012, idet denne frist forlænges til den 30. april 2014. Den ændrer ikke indholdet af det pågældende direktiv og pålægger derfor ikke virksomhederne yderligere forpligtelser. 3. JURIDISKE ASPEKTER AF FORSLAGET 3.1. Resumé af forslaget Ved forslaget ændres artikel 13, stk. 1, i direktiv 2004/40/EF, således at fristen for gennemførelsen udsættes til den 30. april 2014. 3.2. Retsgrundlag Artikel 153, stk. 2, i traktaten om Den Europæiske Unions funktionsmåde. 3.3. Nærhedsprincippet Nærhedsprincippet finder anvendelse, da forslaget vedrører et område, hvor Den Europæiske Union ikke har enekompetence, nemlig beskyttelse af arbejdstagernes sundhed og sikkerhed under arbejdet. Målene for forslaget kan ikke i tilstrækkelig grad opfyldes af medlemsstaterne, eftersom bestemmelser i direktiver ikke kan ændres og ophæves på nationalt plan. Målene for forslaget kan kun opfyldes på EU-plan, eftersom der ved forslaget ændres en gældende EU-retsakt, hvilket medlemsstaterne ikke kan gøre selv. Nærhedsprincippet er overholdt, eftersom forslaget ændrer eksisterende EU-bestemmelser. 3.4. Proportionalitetsprincippet Forslaget er i overensstemmelse med proportionalitetsprincippet af følgende grund: Det ændrer ikke indholdet af den gældende EU-lovgivning: Det forlænger kun fristen for gennemførelse af direktiv 2004/40/EF til den 30. april 2014 for at undgå en situation med retsusikkerhed, når den nuværende frist udløber, og for at give Europa-Parlamentet og Rådet tilstrækkelig tid til at drøfte og nå frem til et kompromis om Kommissionens forslag (KOM(2011) 348), der har til formål at ajourføre og forbedre bestemmelserne i direktiv 2004/40/EF og samtidig at ophæve og afløse det. 3.5. Reguleringsmiddel/reguleringsform Foreslået middel/form: direktiv. Andre instrumenter ville ikke være hensigtsmæssige. Da der er tale om at ændre et direktiv, er den eneste løsning at vedtage et andet direktiv. 4. VIRKNINGER FOR BUDGETTET – Forslaget har ingen virkninger for EU's budget. 5. YDERLIGERE OPLYSNINGER · Forenkling Forslaget medfører ikke en forenkling af lovgivningen. Hensigten med forslaget er udelukkende at forlænge fristen for gennemførelse af direktiv 2004/40/EF til den 30. april 2014. · Ophævelse af gældende lovgivning Vedtagelsen af forslaget medfører ikke ophævelse af gældende lovgivning. · Det Europæiske Økonomiske Samarbejdsområde Den foreslåede retsakt omhandler et emne, der er omfattet af EØS-aftalen, og den bør derfor udstrækkes til at gælde i Det Europæiske Økonomiske Samarbejdsområde. · Nærmere redegørelse for forslagets enkelte kapitler eller artikler Ved forslaget forlænges fristen for gennemførelse af direktiv 2004/40/EF til den 30. april 2014. De to ekstra år til at gennemføre direktivet i national ret kan retfærdiggøres ud fra de til dels bekræftede betænkeligheder for så vidt angår de i direktivet fastsatte eksponeringsgrænseværdiers uforholdsmæssigt alvorlige følger for kontinuiteten i medicinske procedurer baseret på MR-billeddannelse. Forlængelsen vil give tilstrækkelig tid til at ajourføre og forbedre direktivet, bl.a. eksponeringsgrænseværdierne, ved hjælp af et nyt direktiv baseret på Kommissionens forslag (KOM(2011) 348), der i øjeblikket drøftes i Rådet og Europa-Parlamentet, og som har til formål at sikre et højt beskyttelsesniveau for arbejdstagerne og kontinuitet i medicinske procedurer og andre økonomiske aktiviteter. Forlængelsen med to år vil desuden gøre det muligt at undgå negative juridiske konsekvenser for den nationale ret i medlemsstater, som endnu ikke har gennemført direktivet. Ved artikel 1 i forslaget ændres artikel 13, stk. 1, "Gennemførelse", i direktiv 2004/40/EF. 2012/0003 (COD) Forslag til EUROPA-PARLAMENTETS OG RÅDETS DIREKTIV om ændring af direktiv 2004/40/EF om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (elektromagnetiske felter) (18. særdirektiv i henhold til artikel 16, stk. 1, i direktiv 89/391/EØF) EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 153, stk. 2, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg[5], under henvisning til udtalelse fra Regionsudvalget[6], efter den almindelige lovgivningsprocedure, og ud fra følgende betragtninger: (1) Efter ikrafttrædelsen af Europa-Parlamentets og Rådets direktiv 2004/40/EF af 29. april 2004 om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (elektromagnetiske felter)[7] udtrykte de berørte parter, navnlig i medicinske kredse, alvorlige betænkeligheder ved de eventuelle virkninger af gennemførelsen af direktivet for medicinske procedurer baseret på medicinsk billeddannelse. Der blev ligeledes udtrykt betænkeligheder ved direktivets virkninger for visse industrielle aktiviteter. (2) Kommissionen undersøgte de berørte parters argumenter og besluttede at tage nogle af bestemmelserne i direktiv 2004/40/EF op til fornyet overvejelse på grundlag af nye videnskabelige oplysninger. (3) Fristen for gennemførelse af direktiv 2004/40/EF blev derfor forlænget til den 30. april 2012 ved direktiv 2008/46/EF af 23. april 2008[8] for at gøre det muligt at vedtage et nyt direktiv på grundlag af de nyeste oplysninger. (4) Den 14. juni 2011 vedtog Kommissionen et forslag til et nyt direktiv til afløsning af direktiv 2004/40/EF. Det nye direktiv skulle sikre et højt niveau for beskyttelse af arbejdstagernes sundhed og sikkerhed samt kontinuitet i og videreudvikling af de medicinske og andre industrielle aktiviteter, der anvender elektromagnetiske felter. I afventning af vedtagelsen af det nye direktiv har flertallet af medlemsstaterne derfor endnu ikke gennemført direktiv 2004/40/EF. (5) På grund af emnets tekniske kompleksitet er det imidlertid usandsynligt, at det nye direktiv vil blive vedtaget inden udløbet af fristen for gennemførelse af direktiv 2004/40/EF. (6) Denne frist bør derfor forlænges. (7) På baggrund af ovenstående, og da der kun er meget kort tid tilbage inden tidsfristens udløb den 30. april 2012, skal det sikres, at dette direktiv hastevedtages af Europa-Parlamentet og Rådet, og at det træder i kraft omgående. (8) Man har derfor, hvad angår fremsendelsen til de nationale parlamenter i overensstemmelse med protokollen om de nationale parlamenters rolle i Den Europæiske Union (protokol nr. 1), gjort brug af undtagelsen for hastetilfælde, jf. artikel 4 i nævnte protokol, med hensyn til den periode på otte uger, der skal forløbe mellem det tidspunkt, hvor et udkast til lovgivningsmæssig retsakt stilles til rådighed for de nationale parlamenter, og det tidspunkt, hvor det sættes på Rådets foreløbige dagsorden med henblik på vedtagelse eller vedtagelse af en holdning inden for rammerne af en lovgivningsprocedure — VEDTAGET DETTE DIREKTIV: Artikel 1 I artikel 13, stk. 1, i direktiv 2004/40/EF ændres datoen "30. april 2012" til "30. april 2014". Artikel 2 Dette direktiv træder i kraft på dagen for offentliggørelsen i Den Europæiske Unions Tidende. Artikel 3 Dette direktiv er rettet til medlemsstaterne. Udfærdiget i Bruxelles, den . På Europa-Parlamentets vegne På Rådets vegne […] […] Formand Formand [1] EUT L 184 af 24.5.2004, s. 23. [2] EUT L 114 af 26.4.2008, s. 88. [3] Især henstillingerne fra Den Internationale Kommission for Beskyttelse mod Ikke-ioniserende Stråling (ICNIRP) vedrørende statiske magnetfelter (april 2009) samt elektriske og magnetiske felter i frekvensområdet 1Hz til 100 kHz (december 2010). [4] 300 GHz: frekvens på 300 mia. hertz eller cyklusser pr. sekund. "Hertz" (forkortet Hz) er den internationale enhed for frekvens. [5] EUT C […] af […], s. […]. [6] EUT C […] af […], s. […]. [7] EUT L 184 af 24.5.2004, s. 1. [8] EUT L 114 af 26.4.2008, s. 88.